section_heading: Povijest
paragraph_text: O životu ljudi u Prologu u pretpovijesti govore mnogi obrambeni objekti i ukopišta. Na lokalitetu Obzidine, ispod Njiva i iznad Rastoka, južno od današnje ceste Crveni Grm - Prolog - Podprolog - Vrgorac nalazi se gradina kružnog oblika, površine 7.111 m<sup>2</sup> na kojoj je pronađen ulomak keramike urešene nepravilnim trokutastim ubodima. Ulazi široki 1,5 do 2 metra nalaze se na istočnoj i zapadnoj strani, a zidovi (iako urušeni) dižu se i do metar visine. Datira se u razdoblje bakrenog i brončanog doba (oko 1900. – 1200. pr. Kr.). Postoji i više kamenih grobnih gomila, mnogih devastiranih gradnjom cesta.